PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/069	Bratislava, 23. augusta 2007	

Protimonopolný úrad Slovenskej republiky, odbor koncentrácií v správnom konaní 
číslo 0052/OK/2007 začatom dňa 06. 07. 2007 na základe oznámenia koncentrácie podnikateľom Mondi Packaging AG, FN 89450 w, Kelsenstraße 7, 1032 Viedeň, Rakúska republika prostredníctvom splnomocneného právneho zástupcu Mgr. Tomáša Marettu, advokáta, Advokátska kancelária Čechová & Partners, Štúrova 4, 811 02 Bratislava, vo veci koncentrácie podnikateľov Mondi Packaging AG, FN 89450 w, Kelsenstraße 7, 1032 Viedeň, Rakúska republika a Unterland Flexible Packaging Aktiengesellschaft, FN 116280 a, Kufsteiner Straße 2, 6336 Langkampfen Viedeň, Rakúska republika

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej kontroly podnikateľa Mondi Packaging AG, FN 89450 w, Kelsenstraße 7, 1032 Viedeň, Rakúska republika nad podnikom podnikateľa Unterland Flexible Packaging Aktiengesellschaft, FN 116280 a, Kufsteiner Straße 2, 6336 Langkampfen Viedeň, Rakúska republika prostredníctvom podnikateľa Mondi Packaging Flexibles GmbH, FN 202039 t, Kelsenstraße 7, A-1032 Viedeň, Rakúska republika a podnikateľa Mondi Packaging Flexibles B.V., reg. č. 14067552, Fort Willemweg 1, 6219 PA Maastricht, Holandsko na základe Dohody o predaji a nadobudnutí akcií akciovej spoločnosti Unterland Flexible Packaging AG uzavretej medzi CMP FONDS GMBH, ROBERT WINKLER, JAKOB A. MOSSER A MONDI Packaging Flexibles GmbH A MONDI Packaging Flexibles B.V. dňa 21. júna 2007.
O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 06. 07. 2007 podnikateľom Mondi Packaging AG, FN 89450 w, Kelsenstraße 7, 1032 Viedeň, Rakúska republika (ďalej len „Mondi“) prostredníctvom splnomocneného právneho zástupcu Mgr. Tomáša Marettu, advokáta, Hurbanovo nám. 5, 811 03 Bratislava, listom zaevidovaným pod číslom 2525/2007 doručené oznámenie koncentrácie spočívajúcej v získaní nepriamej výlučnej kontroly podnikateľa Mondi nad podnikom podnikateľa Unterland Flexible Packaging Aktiengesellschaft, FN 116280 a, Kufsteiner Straße 2, 6336 Langkampfen Viedeň, Rakúska republika (ďalej len „Unterland“) prostredníctvom podnikateľa Mondi Packaging Flexibles GmbH, FN 202039 t, Kelsenstraße 7, A-1032 Viedeň, Rakúska republika a podnikateľa Mondi Packaging Flexibles B.V., reg. č. 14067552, Fort Willemweg 1, 6219 PA Maastricht, Holandsko na základe Dohody o predaji a nadobudnutí akcií akciovej spoločnosti Unterland Flexible Packaging AG uzavretej medzi CMP FONDS GMBH, ROBERT WINKLER, JAKOB A. MOSSER A MONDI Packaging Flexibles GmbH A MONDI Packaging Flexibles B.V. dňa 21. júna 2007 (ďalej len „Dohoda“). 
Predmetné oznámenie koncentrácie bolo doplnené listom zaevidovaným úradom pod číslom 2835/2007 dňa 27. 07. 2007 (ďalej len „oznámenie koncentrácie“). 

Doručením oznámenia koncentrácie začalo dňa 06. 07. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie podnikateľov Mondi a Unterland na základe Dohody.

Po predložení podkladov a informácií podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie, listom číslo 2835/2007 zaevidovaného dňa 27. 07. 2007, začala podľa § 11 zákona dňa 28. 07. 2007 plynúť lehota na vydanie rozhodnutia v predmetnej veci.  

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol uhradený dňa 04. 07. 2007.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

1	Podnikatelia 

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Mondi

Mondi je akciovou spoločnosťou, ktorá patrí do ekonomickej skupiny podnikateľov Mondi Packaging Group (ďalej len „skupina Mondi“). Spoločnosti v rámci skupiny Mondi sa zameriavajú na výrobu papiera a obalov, pričom svoje kľúčové prevádzky a podiely má skupina Mondi v západnej Európe, v bývalých štátoch východného bloku a v Južnej Afrike. Zaoberá sa hlavne výrobou baliaceho papiera, baliacich výrobkov vrátane obalov z vlnitého papiera, tašiek a pružných obalov, ďalej výrobou kancelárskeho papiera. Taktiež obchoduje s papierom, pričom v predmetnej činnosti sa z hľadiska územného pôsobenia zameriava na Rakúsko a bývalé štáty východného bloku, Južnú Afriku, Veľkú Britániu a Rusko. Spoločnosť Mondi Packaging vyrába, spracováva a predáva celulózu, lepenku na kontajnery, papier pre profesionálov, obaly z vlnitého papiera a priemyselné vrecia. 
Doplnkovo skupina Mondi vyrába pružné obaly z plastov, obaly s vytlačeným povrchom a silikónové materiály pre rozličné aplikácie. 
Zoznam spoločností patriacich do skupiny Mondi spolu s predmetom činnosti a územným pôsobením bol úradu predložený v oznámení predmetnej koncentrácie a je predmetom obchodného tajomstva podnikateľa. 
Na území Slovenskej republiky skupina Mondi pôsobí prostredníctvom viacerých podnikateľov najmä v oblasti výroby papiera, paliet, pričom v oblasti výroby a predaja plastových fólií na území Slovenskej republiky pôsobí prostredníctvom spoločnosti NAPIAG Kunststoffverarbeitung GmbH. 

Vzhľadom na to, že spoločnosť Mondi je právnickou osobou, ktorej činnosti a konania  súvisia s hospodárskou súťažou, je podnikateľom podľa § 3 ods. 2 zákona, a teda  zákon sa na podnikateľa Mondi vzťahuje podľa § 2 ods. 1 písm. a) zákona.
 
V predmetnom správnom konaní je podnikateľ Mondi zastúpený Mgr. Tomášom Marettom, advokátom zapísaným v zozname advokátov Slovenskej advokátskej komory pod číslom 1601, partnerom v Advokátskej kancelárii Čechová & Partners so sídlom Hurbanovo nám. 5, 811 03 Bratislava na základe písomného splnomocnenia zo dňa 21. 06. 2007, od 30. 07. 2007 so sídlom Štúrova 4, 811 02 Bratislava  (ďalej len „splnomocnený právny zástupca“).

Unterland

Unterland je akciovou spoločnosťou, ktorej predmetom podnikania je výroba a predaj plastových filmov a pružných obalov. Na území Slovenskej republiky pôsobí prostredníctvom priamych dodávok najmä naťahovacích (strečových) poklopov a priemyselných fólií na balenie dreva, cementu, paliet a skla, ďalej dodávok zmrašťovacích fólií na balenie dreva, cementu, paliet a skla.     

Vzhľadom na to, že spoločnosť Unterland je právnickou osobou, ktorej činnosti a konania  súvisia s hospodárskou súťažou, je podnikateľom podľa § 3 ods. 2 zákona, a  teda  zákon sa na podnikateľa Unterland vzťahuje podľa § 2 ods. 1 písm. a) zákona.

2	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z informácií získaných úradom v predmetnom správnom konaní vyplýva, že dňa 21. júna 2007 bola podpísaná Dohoda, na základe ktorej podnikateľ Mondi získava prostredníctvom podnikateľov Mondi Packaging Flexibles GmbH, FN 202039 t, Kelsenstraße 7, A-1032 Viedeň, Rakúska republika a Mondi Packaging Flexibles B.V., reg. č. 14067552, Fort Willemweg 1, 6219 PA Maastricht, Holandsko, ktorých podnikateľ Mondi kontroluje, akcie predstavujúce 100 % - ný podiel na základnom imaní a hlasovacích právach podnikateľa Unterland.   

Vychádzajúc z vyššie uvedeného, ako aj vzhľadom na znenie platných Stanov akciovej spoločnosti Unterland zo dňa 10. 02. 2004 (ďalej len „Stanovy“), úrad zistil, že na základe Dohody podnikateľ Mondi získal možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Unterland, a teda podnikateľ Mondi prostredníctvom podnikateľov Mondi Packaging Flexibles GmbH, FN 202039 t, Kelsenstraße 7, A-1032 Viedeň, Rakúska republika a Mondi Packaging Flexibles B.V., reg. č. 14067552, Fort Willemweg 1, 6219 PA Maastricht, Holandsko získal podľa § 9 ods. 4 písm. b) zákona nepriamu výlučnú kontrolu nad podnikom podnikateľa Unterland.

Vzhľadom na uvedené úrad zistil, že na základe Dohody došlo k získaniu nepriamej výlučnej kontroly podnikateľa Mondi nad podnikom podnikateľa Unterland, čím vznikla koncentrácia podľa § 9 ods. 1 písm. b) v nadväznosti na § 9 ods. 4 písm. b) zákona.  

3	Účastník správneho konania a účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.
Z vyššie uvedeného vyplýva, že účastníkom správneho konania v predmetnom prípade je podnikateľ Mondi.
Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie sú účastníkmi koncentrácie podnikatelia Mondi a Unterland.

4	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Z oznámenia koncentrácie vyplýva, že spoločný celosvetový celkový obrat podnikateľov Mondi a Unterland ako účastníkov predmetnej koncentrácie za účtovné obdobie predchádzajúce vzniku koncentrácie je vyšší ako 1 200 000 000 Sk, avšak vzhľadom na to, že celkový obrat dosiahnutý na území Slovenskej republiky jedného z účastníkov koncentrácie nedosiahol za účtovné obdobie predchádzajúce vzniku koncentrácie 360 000 000 Sk, predmetná koncentrácia nepodlieha kontrole úradu podľa § 10 ods. 1 písm. a) zákona.
Z podkladov a informácií predložených v oznámení koncentrácie vyplýva, že jeden z účastníkov koncentrácie dosiahol v Slovenskej republike celkový obrat viac ako 500 000 000 Sk za uzavreté účtovné obdobie predchádzajúce vzniku koncentrácie a ďalší účastník koncentrácie dosiahol celosvetový celkový obrat viac ako 1 200 000 000 Sk za uzavreté účtovné obdobie predchádzajúce vzniku koncentrácie.

Z vyššie uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona, pričom bola oznámená v lehote podľa § 10 ods. 9 zákona.

Nakoľko údaje o obratoch účastníkov koncentrácie boli označené v oznámení koncentrácie ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov podnikateľov Mondi a Unterland sú obsahom spisového materiálu.

5	Vplyv koncentrácie na podmienky hospodárskej súťaže

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na vyššie uvedené úrad zisťoval, či dochádza k prekrývaniu alebo vzájomnému dopĺňaniu podnikateľských činností účastníkov koncentrácie – podnikateľov Mondi a Unterland a s nimi prepojených podnikateľov s dôrazom na dopady na tuzemský trh. 

Podnikateľ Mondi dodáva na územie Slovenskej republiky najmä hlboko ťahané fólie, zakrývacie blany a zmraštiteľné fólie. Podnikateľ Unterland na územie Slovenskej republiky dodáva najmä naťahovacie poklopy, priemyselné fólie na balenie dreva, cementu, paliet a skla a zmraštiteľné fólie.
Ako vyplýva z oznámenia koncentrácie, podnikateľské činnosti účastníka koncentrácie Mondi a  s  ním prepojených podnikateľov sa prekrývajú s podnikateľskými činnosťami účastníka koncentrácie Unterland a s ním prepojených podnikateľov v oblasti výroby a predaja plastových fólií.

Ako je uvedené v oznámení koncentrácie, plastové fólie sa vyrábajú v procese extrúzie – vytlačením vstupných surovín na výrobu plastovej fólie po ich zahriatí na zvyčajne 200 °C, prechode cez drviacu platňu kde tlak dosahuje približne 34 MPa a dýzu, ktorá dáva konečnému výrobku jeho profil, pričom musí byť navrhnutá tak, aby roztavená plastová hmota rovnomerne tiekla z cylindrického profilu do tvaru profilu produktu (profil plachty, liatej alebo vyfukovanej fólie). Následne sa hmota ochladzuje zväčša prostredníctvom vodného kúpeľa alebo chladením vzduchom. 
Ak je k dispozícii potrebné množstvo extrúdrov so spoločným podávačom, procesom extrúzie je možné vyrobiť viacvrstvové fólie, pričom v prípade viacvrstvovej fólie tvoria zmesi pozostávajúce z rôznych druhov živice vrstvy fólie, ktoré sa spájajú vo fáze tavenia a spolu sa ochladzujú.
 
Najčastejšie využívaným spôsobom výroby fólií je technológia liatia (kedy v priebehu procesu extrúzie liatej fólie tvaruje plochá dýza extrudovanú roztopenú plastovú hmotu do plochej fólie), ďalej je to proces výroby vyfukovanej fólie a extrúzia plachiet.

Základnou vstupnou surovinou sú rôzne druhy živíc, najmä polyetylén, polypropylén, polyamid. Na odlíšenie fyzikálnych a technických charakteristík plastovej fólie (ako napríklad hustoty, pevnosti v ťahu) sa k rôznym druhom živíc primiešavajú prídavné látky ako napríklad farbivá a UV inhibítory.        

Na základe vyššie uvedeného výrobného procesu kombináciou rôznych vstupných surovín je možné vyrobiť rôzne druhy fólií s rôznymi vlastnosťami podľa požiadaviek odberateľa, a to buď technológiou fúkanej alebo liatej extrúzie.

Plastové fólie majú široké použitie v rôznych oblastiach od priameho použitia kedy sa jedná o priemyselné obaly (napríklad naťahovacie fólie, zmraštiteľné fólie, vrecia pre priemyselné použitie) až po spotrebiteľské obaly, ktoré sa vyrábajú ďalším spracovaním plastových fólií, pričom široké využitie majú viacvrstvové fólie využívané napríklad na balenie potravín. 

Naťahovacie fólie, ktoré patria do kategórie priemyselných obalov, sa na výrobky fixujú natiahnutím, pričom v priebehu balenia je potrebné vyhnúť sa akémukoľvek nahriatiu tovaru a čas balenia čo najviac skrátiť. Používajú sa napríklad na ochranu tovaru pri preprave, ďalej ako silážne obaly, na obaľovanie batožiny na letiskách. 
Do kategórie priemyselných obalov patria taktiež zmraštiteľné fólie, ktoré sa natiahnu na výrobok, následne nahrejú a v dôsledku ochladenia fixujú výrobok. Používajú sa napríklad na fixovanie skupín potravinárskych výrobkov (PET fliaš), výrobkov sklárskeho priemyslu, na balenie dreva, cementu, strešných tašiek a pod.
Vrecia pre priemyselné použitie sa využívajú napríklad na uskladnenie soli, uhlia, korenia.
Plastové fólie sa ďalej používajú vo veľkom rozsahu v poľnohospodárstve ako silážne vaky, mulčovacie obaly, skleníkové fólie, ako aj v oblasti stavebníctva ako izolácia proti vlhkosti, ako tesniaci materiál, okenné fólie, prikrývky, ktoré sa pokladajú pred maľovaním.    

Spotrebiteľské obaly sa používajú napríklad na balenie potravín v maloobchode, ako aj na balenie iných výrobkov – krmiva pre domáce zvieratá, na balenie hygienických výrobkov, domácich čistiacich prostriedkov, na balenie výrobkov z oblasti medicíny, farmaceutického a tabakového priemyslu. 

Účastník konania v oznámení koncentrácie uvádza, že všetky bežné extrúdre sa v podstate môžu použiť na výrobu fólií pre všetky oblasti použitia. Na extrúdroch na výrobu vyfukovacích fólií nie je však možné vyrobiť liate fólie a naopak, avšak na oboch strojoch je možné zmenou vstupných surovín vyrobiť všetky kategórie plastových fólií. 
Z oznámenia koncentrácie ďalej vyplýva, že výrobcovia plastových fólií bez väčších dodatočných nákladov a časových strát prechádzajú z výroby jedného typu plastovej fólie na iný typ v závislosti od požiadavky odberateľa.

Vzhľadom na uvedené účastník správneho konania v oznámení koncentrácie  uvádza, že v predmetnom prípade tovarovým relevantným trhom je trh výroby a predaja plastových fólií.

Ohľadne priestorového relevantného trhu účastník správneho konania v oznámení koncentrácie uviedol, že v rámci Európy existuje približne 1 000 dodávateľov plastových fólií, pričom v Slovenskej republike pôsobí približne 20 dodávateľov plastových fólií.
Z oznámenia koncentrácie ďalej vyplýva, že účastník správneho konania vzhľadom na minimálne cenové rozdiely a nepodstatné dopravné náklady označil priestorový relevantný trh plastových fólií ako európsky trh. 

Následne sa úrad zaoberal identifikáciou relevantných trhov, na ktorých pôsobia obaja účastníci koncentrácie, pričom vychádzal zo znenia § 3 ods. 3 až ods. 6 zákona. 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
   
Vzhľadom na vyššie uvedené skutočnosti z hľadiska dopytovej substitúcie nie je možné jednotlivé typy plastových fólií považovať za zhodné alebo vzájomne zastupiteľné tovary, keďže majú najmä odlišné fyzikálne a technické charakteristiky a iný účel použitia, čo naznačuje nevyhnutnosť definovania tovarových relevantných trhov podľa jednotlivých typov plastových fólií.
Z hľadiska ponukovej substitúcie by bolo možné uvažovať o spájaní čiastkových relevantných trhov, avšak vzhľadom na to, že – tak ako je uvedené na strane 9 tohto rozhodnutia - predmetnou koncentráciou nedochádza k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže či už na širšie zadefinovanom tovarovom relevantnom trhu alebo na užšie zadefinovanom tovarovom relevantnom trhu, v predmetnom prípade nebolo potrebné zaoberať sa presnou identifikáciou tovarového relevantného trhu.

Pri identifikácii priestorového relevantného trhu úrad vychádzal z informácií uvedených v oznámení predmetnej koncentrácie ako aj z informácií získaných vlastným prešetrovaním, na základe ktorého oslovil niektorých odberateľov plastových fólií so sídlom v Slovenskej republike. Z podkladov a informácií získaných v predmetnom správnom konaní vyplýva, že dodávateľmi plastových fólií pre slovenských odberateľov sú ako podnikatelia so sídlom v Slovenskej republike, tak aj zahraniční podnikatelia z celej Európy, pričom dopravné náklady neovplyvňujú výber dodávateľa odberateľmi.
Vyššie uvedené skutočnosti naznačujú, že priestorový relevantný trh je širší ako územie Slovenskej republiky, avšak vzhľadom na to, že – tak ako je uvedené na strane 9 tohto rozhodnutia - predmetnou koncentráciou nedochádza k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže či už na širšie zadefinovanom priestorovom relevantnom trhu alebo na užšie zadefinovanom priestorovom relevantnom trhu, v predmetnom prípade nebolo potrebné zaoberať sa presnou identifikáciou priestorového relevantného trhu.
  
Účastník správneho konania v oznámení koncentrácie uviedol, že na relevantnom trhu plastových fólií na európskom trhu majú účastníci koncentrácie spoločný podiel [0-5%]. 
Na slovenskom trhu plastových fólií majú účastníci koncentrácie podiel [1-5%], pričom z vlastného prieskumu úradu vyplýva, že odberatelia plastových fólií sú schopní bez väčších dodatočných nákladov a časových strát prejsť na odoberanie jednotlivých druhov plastových fólií od iných dodávateľov z celej Európy.
Vzhľadom na vyššie uvedené skutočnosti úrad zistil, že či už na širšie zadefinovanom relevantnom trhu plastových fólií na európskom trhu alebo na užšie zadefinovaných relevantných trhoch plastových fólií podľa jednotlivých druhov plastových fólií v Slovenskej republike, predmetná koncentrácia nevytvára a ani neposilňuje dominantné postavenie podnikateľa Mondi, ktorého dôsledkom sú významné prekážky efektívnej súťaže na relevantnom trhu.
   
6	Záver

Vzhľadom na vyššie uvedené úrad zistil, že koncentrácia podnikateľov Mondi a Unterland spočívajúca v získaní nepriamej výlučnej kontroly podnikateľa Mondi nad podnikom podnikateľa Unterland na základe Dohody nevytvára a ani neposilňuje dominantné postavenie podnikateľa Mondi, ktorého dôsledkom sú významné prekážky efektívnej hospodárskej súťaže na relevantnom trhu.     

Podľa § 33 zákona úrad listom číslo 3139/PMÚ SR/2007 zo dňa 22. 08. 2007 podal účastníkovi konania prostredníctvom splnomocneného právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa prostredníctvom splnomocneného právneho zástupcu k predmetnej výzve vyjadril listom zaevidovaným úradom pod číslom 3159/2007 dňa 23. 08. 2007, v ktorom uviedol, že nemá námietky ani pripomienky k zisteniam ani k podkladom úradu ani nenavrhuje vykonanie ďalších dôkazov. 
Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov Mondi a  Unterland na základe Dohody priamo súvisia a sú nevyhnutné na jej uskutočnenie.

P o u č e n i e :

Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 

Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Tomáš Maretta
advokát
Advokátska kancelária 
Čechová & Partners
Štúrova 4
811 02 Bratislava